โบรกฯฝรั่งดาวน์เกรด BEAUTY มองกำไรปี 62 หดตัว หั่นเป้าเหลือ 6.3 บ.
โบรกฯฝรั่งดาวน์เกรด BEAUTY มองกำไรปี 62 หดตัว หั่นเป้าเหลือ 6.3 บ.
27 ก.พ. 2562

สืบเนื่องจากกรณีที่ บริษัท บิวตี้ คอมมูนิตี้ จำกัด (มหาชน) หรือ BEAUTY ประกาศผลการดำเนินงานปี 2561 ออกมาโดยมีกำไรสุทธิ 991.59 ล้านบาท ปรับตัวลดลง 19.34% จากปีก่อนมีกำไรสุทธิ 1.23 พันล้านบาท
ล่าสุด บริษัท หลักทรัพย์เครดิต สวิส จำกัด ได้ออกมาปรับคาดการณ์ผลการดำเนินงานของ BEAUTY ในปี 2562-2563 โดยคาดว่าจะปรับตัวลดลง 16-17% หลังจากผลการดำเนินงานปี 2561 ปรับตัวลดลงจากการเติบโตของยอดขายจากร้านค้าเดิม (SSSG) ลดลง 45%  และรายได้ที่ลดลง 40% นอกจากนั้นยังมีค่าใช้จ่ายในการขายและบริหารที่สูงกว่าที่คาดไว้ โดยมองว่าการที่ยอดขายลดลงนั้นเป็นจุดสำคัญที่ทำให้ปรับลดคำแนะนำ เนื่องจากเป็นการบ่งบอกถึงความต้องการสินค้าที่ลดลง
ขณะที่มองว่าค่าใช้จ่ายในการขายและบริหารจะยังคงอยู่ในระดับที่สูง และอาจจะสูงขึ้นอีกเนื่องจากมีการรุกเข้าตลาดจีน หลังจากที่ผ่านอ.ย.ของจีนแล้วซึ่งจะต้องมีค่าใช้จ่ายในการขายที่จะต้องมีการโฆษณาเพิ่มขึ้น ทั้งนี้ปรับลดราคาเป้าหมายจาก 11.6 บาท เป็น 6.3 บาท
ขณะที่ราคาหุ้น BEAUTY ล่าสุด ณ เวลา 10.44 น. อยู่ที่ระดับ 6.80 บาท ปรับตัวลดลง 0.15 บาท หรือ 2.16% ด้วยมูลค่าซื้อขาย 558.54 ล้านบาท ถือเป็นการปรับตัวลดลงอย่างต่อเนื่องจากวานนี้ราคาหุ้นปิดที่ระดับ 6.95 บาท ปรับตัวลดลง 15.24% จากวันก่อนหน้า